REGOLAMENT TAL-KUMMISSJONI (KE) Nru 690/2009
tat-30 ta' Lulju 2009
li jemenda r-Regolament (KE) Nru 216/2008 tal-Parlament Ewropew u tal-Kunsill dwar regoli komuni fil-kamp tal-avjazzjoni ċivili u li jistabblixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea, u b’mod partikolari l-Artikolu 80(2) tiegħu,
Wara li kkunsidrat ir-Regolament (KE) Nru 216/2008 tal-Parlament Ewropew u tal-Kunsill tal-20 ta’ Frar 2008 dwar regoli komuni fil-kamp tal-avjazzjoni ċivili u li jistabblixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE (1), u b’mod partikolari l-Artikolu 6(2) tiegħu,
Billi:
(1)
L-Artikolu 6(1) tar-Regolament (KE) Nru 216/2008 tal-Parlament Ewropew u tal-Kunsill jiżiġi li l-prodotti, il-partijiet u l-apparat għandhom jikkonformaw mar-rekwiżiti tal-protezzjoni ambjentali tal-Anness 16 għall-Konvenzjoni dwar l-Avjazzjoni Ċivili Internazzjonali (minn hawn ‘il quddiem il-“Konvenzjoni ta’ Chicago”) kif ippubblikata fl-24 ta’ Novembru 2005 għall-Volumi I u II, bl-eċċezzjoni tal-Appendiċi tagħha.
(2)
L-Anness 16 għall-Konvenzjoni ta’ Chicago ġie emendat minn żmien l-adozzjoni tar-Regolament (KE) Nru 216/2008, biż-żieda tal-Emenda 9 tal-Volum I u l-Emenda 6 tal-Volum II tas-7 ta’ Marzu 2008, it-tnejn applikabbli mill-20 ta’ Novembru 2008
(3)
Il-miżuri previsti f’dan ir-Regolament huma bbażati fuq l-opinjoni maħruġa mill-Aġenzija Ewropea tas-Sikurezza tal-Avjazzjoni (minn hawn ‘il quddiem ‘l-Aġenzija’) skont l-Artikoli 17(2)(b) u 19(1) tar-Regolament (KE) Nru 216/2008. L-Aġenzija tat il-parir li r-Regolament (KE) Nru 216/2008 għandu jiġi emendat sabiex jirrifletti t-tibdiliet fil-Konvenzjoni ta’ Chigaco.
(4)
Ir-Regolament (KE) Nru 216/2008 għandu għalhekk jiġi emendat kif xieraq.
(5)
Il-miżuri previsti f’dan ir-Regolament huma skont l-opinjoni tal-Kumitat stabbilit bl-Artikolu 65 tar-Regolament (KE) Nru 216/2008,
ADOTTAT DAN IR-REGOLAMENT:
Artikolu 1
L-Artikolu 6(1) tar-Regolament (KE) Nru 216/2008, jiġi sostitwit b’dan li ġej:
“1. Il-prodotti, il-partijiet u l-apparat għandhom jikkonformaw mar-rewkiżiti tal-protezzjoni ambjentali li jinsabu fl-Emenda 9 tal-Volum I u fl-Emenda 6 tal-Volum II tal-Anness 16 għall-Konvenzjoni ta’ Chicago kif applikabbli fl-20 ta’ Novembru 2008, bl-eċċezzjoni tal-Appendiċi tal-Anness 16.”
Artikolu 2
Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-30 ta’ Lulju 2009.